Pakuotės lapelis: informacija vartotojui

Cefuroxime Ingen Pharma 250 mg plėvele dengtos tabletės
Cefuroxime Ingen Pharma 500 mg plėvele dengtos tabletės

cefuroksimas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.	Kas yra Cefuroxime Ingen Pharma ir kam jis vartojamas
2.	Kas žinotina prieš vartojant Cefuroxime Ingen Pharma
3.	Kaip vartoti Cefuroxime Ingen Pharma
4.	Galimas šalutinis poveikis
5.	Kaip laikyti Cefuroxime Ingen Pharma
6.	Pakuotės turinys ir kita informacija


1.	Kas yra Cefuroxime Ingen Pharma ir kam jis vartojamas

Cefuroxime Ingen Pharma yra antibiotikas, kuriuo gydomi suaugusieji ir vaikai. Jis naikina infekcines ligas sukeliančias bakterijas. Jis priklauso vaistų, vadinamų cefalosporinais, grupei.

Cefuroxime Ingen Pharma gydomos sunkios infekcinės ligos:
· gerklės;
· nosies ančių;
· vidurinės ausies;
· plaučių ar krūtinės ląstos;
· šlapimo takų;
· odos ir poodinio audinio.

Be to, Cefuroxime Ingen Pharma galima vartoti:
· Laimo ligai gydyti (tai yra infekcinė liga, kurią perneša parazitai, vadinami erkėmis).

Jūsų gydytojas gali ištirti, kokia bakterija sukėlė infekcinę ligą, ir stebėti, ar bakterijos yra jautrios Cefuroxime Ingen Pharma gydymo metu.


2.	Kas žinotina prieš vartojant Cefuroxime Ingen Pharma

Cefuroxime Ingen Pharma vartoti draudžiama
· jeigu yra alergija kuriam nors cefalosporinų grupės antibiotikui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sunki alergija (padidėjęs jautrumas) kuriam nors kitokiam beta laktaminiam antibiotikui (penicilinams, monobaktamams, karbapenemams;
· jeigu po gydymo cefuroksimu arba bet kuriuo kitu cefalosporinų grupės antibiotiku pasireiškė sunkus odos išbėrimas arba odos lupimasis, pūslės ir (arba) burnos opos.
Jeigu galvojate, kad yra tokių aplinkybių, Cefuroxime Ingen Pharma nevartokite tol, kol Jūsų neištirs gydytojas.

Įspėjimai ir atsargumo priemonės
Turite stebėti, ar vartojant Cefuroxime Ingen Pharma, neatsiranda tam tikrų simptomų, pavyzdžiui: alerginės reakcijos, grybelių (pvz., mieliagrybių) sukeltos infekcinės ligos, sunkus viduriavimas (pseudomembraninis kolitas). Taip galima sumažinti bet kurių sutrikimų riziką. Žr. 4 skyriuje skyrelį ,,Būklės, į kurias reikia atkreipti dėmesį“.

Gauta pranešimų apie su gydymu cefuroksimu susijusias pavojingas odos reakcijas, įskaitant Stivenso - Džonsono sindromą, toksinę epidermio nekrolizę, vaisto sukeltą reakciją su eozinofilija ir sisteminiais simptomais (DRESS). Pastebėję bet kurį iš 4 skyriuje aprašytų simptomų, susijusių su pavojingomis odos reakcijomis, nedelsdami kreipkitės į gydytoją (žr. 4 skyrių).

Jeigu reikia atlikti kraujo tyrimą
Cefuroxime Ingen Pharma gali veikti kraujo tyrimo gliukozei nustatyti arba kraujo mėginio, kuris vadinamas Kumbso mėginiu, rezultatus. Jeigu reikia atlikti kraujo tyrimą, mėginį imančiam asmeniui pasakykite, kad vartojate Cefuroxime Ingen Pharma.

Vaikams
Cefuroxime Ingen Pharma nerekomenduojama vartoti jaunesniems kaip 3 mėnesių kūdikiams, nes saugumas ir veiksmingumas šios grupės pacientams nežinomas.

Kiti vaistai ir Cefuroxime Ingen Pharma
Jeigu vartojate, neseniai vartojote arba ketinate pradėti vartoti kitų vaistų, įskaitant įsigytus be recepto, pasakykite gydytojui arba vaistininkui.

Vaistai, kurie vartojami skrandžio rūgštingumui mažinti (pvz., antacidiniai vaistai, kuriais gydomas rėmuo), gali keisti Cefuroxime Ingen Pharma veikimą.
Probenecidas.
Geriamieji antikoaguliantai.
· Jeigu vartojate kokių nors panašių vaistų, pasakykite gydytojui arba vaistininkui.

Kontraceptinės tabletės
Cefuroxime Ingen Pharma gali mažinti kontraceptinių tablečių veiksmingumą. Jeigu vartojate kontraceptines tabletes gydymo Cefuroxime Ingen Pharma metu, turite naudoti ir barjerinį kontracepcijos metodą (pvz., prezervatyvus). Kreipkitės į gydytoją patarimo.

Cefuroxime Ingen Pharma vartojimas su maistu ir gėrimais
Cefuroxime Ingen Pharma vartokite po valgio. Tai padės padidinti gydymo veiksmingumą.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju.

Jūsų gydytojas įvertins gydymo Cefuroxime Ingen Pharma naudos Jums ir rizikos Jūsų kūdikiui santykį.

Vairavimas ir mechanizmų valdymas
Cefuroxime Ingen Pharma gali sukelti galvos svaigimą ir kitą šalutinį poveikį, dėl kurio gali sumažėti Jūsų budrumas.
Jeigu jaučiatės blogai, negalima vairuoti ir valdyti mechanizmų.

Cefuroxime Ingen Pharma sudėtyje yra natrio
Šio vaisto vienoje plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Cefuroxime Ingen Pharma

Visada šį vaistą vartokite tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Cefuroxime Ingen Pharma vartokite po valgio. Tai padės padidinti gydymo veiksmingumą.

Nurykite visą Cefuroxime Ingen Pharma tabletę užsigerdami nedideliu vandens kiekiu.

Tablečių negalima kramtyti, traiškyti arba dalyti – tai gali sumažinti gydymo veiksmingumą.

Rekomenduojama dozė

Suaugusiesiems
Įprasta Cefuroxime Ingen Pharma dozė yra nuo 250 mg iki 500 mg du kartus per dieną, priklausomai nuo infekcinės ligos sunkumo ir tipo.

Vaikams
Įprasta pradinė Cefuroxime Ingen Pharma dozė yra nuo 10 mg/kg (daugiausiai iki 125 mg) iki 15 mg/kg (daugiausiai iki 250 mg) du kartus per parą, priklausomai nuo infekcinės ligos sunkumo ir infekcijos rūšies.

Atsižvelgiant į ligą ir kaip Jūs arba Jūsų vaikas reaguoja į gydymą, galima keisti pradinę dozę arba prireikti daugiau nei vieno gydymo kurso.

Pacientams, kuriems yra inkstų funkcijos sutrikimas
Jeigu Jums yra inkstų funkcijos sutrikimas, Jūsų gydytojas gali keisti Jums skirtą dozę.
Pasakykite gydytojui, jeigu yra tokia aplinkybė.

Ką daryti pavartojus per didelę Cefuroxime Ingen Pharma dozę?
Jeigu išgėrėte per daug Cefuroxime Ingen Pharma, Jums gali atsirasti nervų sistemos sutrikimų, ypač gali padidėti traukulių (priepuolių) atsiradimo tikimybė.
Nedelskite. Nedelsdami kreipkitės į gydytoją arba vykite į artimiausios ligoninės priėmimo skyrių. Jeigu įmanoma, parodykite gydytojui Cefuroxime Ingen Pharma pakuotę.

Pamiršus pavartoti Cefuroxime Ingen Pharma
Negalima vartoti dvigubos dozės norint kompensuoti praleistą dozę. Tik išgerkite kitą dozę įprastu laiku.

Nustojus vartoti Cefuroxime Ingen Pharma
Nenutraukite Cefuroxime Ingen Pharma vartojimo be nurodymo.
Svarbu, kad užbaigtumėte visą Cefuroxime Ingen Pharma kursą. Nenutraukite vaisto vartojimo be gydytojo nurodymo, net jeigu geriau jaučiatės. Nebaigus viso gydymo kurso, infekcinė liga gali atsinaujinti.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Būklės, į kurias reikia atkreipti dėmesį

Mažai daliai Cefuroxime Ingen Pharma vartojančių žmonių pasireiškė alerginė reakcija arba galinti būti sunki odos reakcija. Tokių reakcijų simptomai yra:
· sunki alerginė reakcija. Požymiai gali būti iškilusis niežtintysis bėrimas, patinimas, kartais veido ar burnos, dėl kurio pasunkėja kvėpavimas;
· odos bėrimas, kuris gali apsitraukti pūslėmis ar atrodyti kaip maži taikiniai (centre tamsus taškas, apsuptas blyškesnės srities, o iš krašto apjuostas tamsaus žiedo);
· išplitęs bėrimas su pūslėmis ir odos lupimusi (tai gali būti Stevens-Johnson sindromo arba toksinės epidermio nekrolizės požymiai);
· išplitęs bėrimas, aukšta kūno temperatūra ir padidėję limfmazgiai (DRESS sindromas ar padidėjusio jautrumo vaistui sindromas);
· krūtinės skausmas pasireiškus alerginėms reakcijoms – tai gali būti alergijos sukelto širdies infarkto simptomas (Kounis sindromas).

Kitos būklės, į kurias reikia atkreipti dėmesį vartojant Cefuroxime Ingen Pharma, yra:
· grybelių sukelta infekcinė liga. Į Cefuroxime Ingen Pharma panašūs vaistai gali sukelti pernelyg didelį mieliagrybių (Candida) dauginimąsi organizme ir sukelti grybelinę infekcinę ligą (pvz., pienligę). Toks šalutinis poveikis labiau tikėtinas, jeigu Cefuroxime Ingen Pharma vartojate ilgą laiką;
· sunkus viduriavimas (pseudomembraninis kolitas). Į Cefuroxime Ingen Pharma panašūs vaistai gali sukelti gaubtinės (storosios) žarnos uždegimą, sukeldami sunkų viduriavimą, paprastai su krauju ir gleivėmis, pilvo skausmu, karščiavimu;
· Jarisch-Herxheimer reakcija. Kai kuriems Cefuroxime Ingen Pharma gydytiems Laimo liga sergantiems pacientams labai padidėjo kūno temperatūra (pasireiškė karščiavimas), pasireiškė šaltkrėtis, galvos skausmas, raumenų skausmas ir odos bėrimas. Tai vadinamoji Jarisch-Herxheimer reakcija. Simptomų paprastai būna keletą valandų ar ne ilgiau kaip vieną parą.
Jeigu pasireiškė kuris nors iš šių simptomų, apie tai nedelsdami pasakykite gydytojui arba slaugytojai.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· grybelių (pvz., Candida) sukeltos infekcinės ligos;
· galvos skausmas;
· galvos svaigimas;
· viduriavimas;
· pykinimas;
· pilvo skausmas;
· tam tikros rūšies baltųjų kraujo ląstelių kiekio padidėjimas (eozinofilija);
· kepenų fermentų suaktyvėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· vėmimas;
· odos išbėrimai;
· kraujo plokštelių kiekio sumažėjimas (ląstelių, kurios padeda kraujui krešėti);
· baltųjų kraujo ląstelių kiekio sumažėjimas;
· teigiamas Kumbso mėginys.

Dažnis nežinomas (negali būti apskaičiuotas pagal turimus duomenis):
· sunkus viduriavimas (pseudomembraninis kolitas);
· alerginės reakcijos;
· sunkios odos reakcijos;
· kūno temperatūros padidėjimas (karščiavimas);
· akies baltymo ar odos pageltimas;
· kepenų uždegimas (hepatitas);
· pernelyg greitas raudonųjų kraujo ląstelių suirimas (hemolizinė anemija).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu + 370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Cefuroxime Ingen Pharma

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po ,,Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Cefuroxime Ingen Pharma sudėtis
· Veiklioji medžiaga yra cefuroksimas. 
Kiekvienoje plėvele dengtoje tabletėje yra 250 mg cefuroksimo, atitinkančio 300,72 mg cefuroksimo aksetilo.
Kiekvienoje plėvele dengtoje tabletėje yra 500 mg cefuroksimo, atitinkančio 601,43 mg cefuroksimo aksetilo.
· Pagalbinės medžiagos tabletės branduolyje yra mikrokristalinė celiuliozė, kroskarmeliozės natrio druska, natrio laurilsulfatas, bevandenis koloidinis silicio dioksidas, kalcio stearatas, kalcio karbonatas, krospovidonas; tabletės plėvelėje – hipromeliozė, titano dioksidas (E171), propilenglikolis, briliantinis mėlynasis (E133).

Cefuroxime Ingen Pharma išvaizda ir kiekis pakuotėje
250 mg:
Mėlynos, kapsulės formos abipus išgaubtos plėvele dengtos tabletės, kurių viena pusė lygi, kitoje tabletės pusėje įspaustas skaičius „204“. Tabletės dydis 15,1 mm x 8,1 mm.

500 mg:
Mėlynos, kapsulės formos, abipus išgaubtos plėvele dengtos tabletės, kurių viena pusė lygi, kitoje tabletės pusėje įspaustas užrašas „203“. Tabletės dydis 19,1 mm x 9,1 mm.

Kartoninėje dėžutėje yra 10 tablečių, supakuotų į OPA/aliuminio/PVC-aliuminio lizdines plokšteles.

Registruotojas ir gamintojas

	Registruotojas
SIA Ingen Pharma
Kārļa Ulmaņa gatve 119, Mārupe
LV-2167, Rīga
Latvija
	Gamintojas
Interpharma Services Ltd.
43A Cherni Vrach Blvd, Sofia, 1407
Bulgarija

SIA Ingen Pharma
Kārļa Ulmaņa gatve 119, Mārupe
LV-2167, Rīga
Latvija




Jeigu apie šį vaistą norite sužinoti daugiau, kreipkitės į registruotoją.


Šis pakuotės lapelis paskutinį kartą peržiūrėtas 2025-05-21

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje  https://vvkt.lrv.lt/lt/
